Het jy gehoor? / Have you heard? - Nov 2010
Tuesday, 16 November 2010 08:17
Zwavelpoorters was weereens die slagoffers van kabeldiefstal. Kabels is op Sondagaand 24 Oktober op die hoek van Ajax- en Achillesweg gesteel. Vinnige optrede deur inwoners wat lede van Conserv is, het die diewe laat spaander met ’n kort stukkie kabel. Die res van die gesnyde kabels het agtergebly. ’n Paar weke voor dit was Zwavelpoort-wes sonder krag vir die grootste deel van die naweek omdat kragkabels gesteel is. Op Saterdagaand 30 Oktober is ’n poging tot huisbraak gekeer deur inwoners op plot 179.3 en die boewe het die berg ingevlug. ’n Inwonersvergadering oor sekuriteit is op 4 November gehou om veiligheid aan te spreek.
Leef vir Lewe hou ’n Kersoptrede-fondsinsameling in samewerking met die Gereformeerde Kerk Cullinan. Die Kersvertoning word aangebied saam met Chris Coetzer op Vrydag 26 November om 7 nm by die Gereformeerde Kerkgebou, Cullinan. Die koste is R50 per persoon, ete ingesluit. Vir meer inligting bel vir Cobi by 083-454-8319 of vir Gerty by 012-734-0102.
Cullinan-inwoners is nou keelvol vir die reuse vragmotors wat verkeersopeenhopings in die dorp veroorsaak. Hulle vertel dat ’n mens in ’n tou agter omtrent tien vragmotors moet sit wat almal wil draai by die Oaklaan stopstraat voor die Wimpy. Blykbaar is dié ’n provinsiale pad en kan inwoners die vragmotors nie weerhou daarvan om deur die dorp te ry nie.
Susan, weduwee van Hannes Goosen, het laat weet van ’n geskiedkundige gebeurtenis wat haar hart warm laat klop het. Haar dogter Hermien en seun Danie was onlangs vir die eerste keer in 18 jaar saam by haar aan huis op Kleinfontein. Hermien het vir jare oorsee gewoon, maar is nou weer terug in Suid-Afrika. Danie werk steeds oorsee.
Boewe het drie werkers aangeval by Merwander Bull Dogs in Lynnwoodweg-verlenging, Zwavelpoort. Blykbaar is ’n man wat gaan geld trek het geskiet by Newlands Staal in Garstfonteinweg-verlenging. Hy het oorleef.
’n Kunsuitstalling word op Saterdag 20 November van 12 nm tot 6 nm by Boskazi, plot 221, Bashewa gehou. Francois Breytenbach, Franci Roodt, Sarel Petrus en Tiaan Alberts is die kunstenaars wie se werk uitgestal word.